Europa senuagtig oor virus wat vinnig in Italië versprei | Netwerk24
25 Februarie 2020 09:17
Dit wil voorkom asof Italië nou ook in die kloue van Covid-19 is.
Die dodetal in dié Europese land het Maandag tot sewe gestyg terwyl die dodelike koronavirus teen Maandag reeds by 220 mense gediagnoseer is.
Volgens CNN kom die meeste gevalle (167) in die noordelike streek van Lombardye voor, waarvan die hoofstad Milaan is. Hier mag niemand die dorpe wat die ergste deur Covid-19 geraak word, binnegaan of verlaat nie. Skole is gesluit en 'n karnaval in Venesië, in die aangrensende Veneto-streek, is gekanselleer terwyl al hoe meer gevalle in die land aangemeld word. Winkels en kuierplekke in die noorde van die land is verlate en mense hou hul afstand as hulle met mekaar praat.
Die Wêreldgesondheidsorganisasie (WGO) sê hulle het gevalle buite China, waar die virus ontstaan het, verwag, maar dié vinnige toename is kommerwekkend. Vrydag nog was daar net drie mense wat met Covid-19 in Italië gediagnoseer was, maar dié getal het teen Maandag tot 220 gestyg.
Die markte is senuagtig dat Europa dieselfde pad gaan loop as China, waar lugvervoer onderbreek word en handel en die verskaffing van medisyne, motors en slimfone bemoeilik word. Ook plaaslik het die JSE in ooreenstemming hiermee die grootste daling in tien jaar beleef.
Lede van die weermag staan wag buite 'n katedraal in Milaan, Italië. Foto: Reuters
Bruce Aylward, afgevaardigde van die WGO in China, sê ander lande kan by China leer aangaande die vinnige optrede in reaksie op die uitbreking van die virus in die stad Wuhan in Desember verlede jaar. Aylward glo China is nou op 'n punt waar die getal mense wat van die virus herstel en ontslaan word, meer is as die gevalle van mense wat met die virus by hospitale instap.
Tedros Adhanom Ghebreyesus, hoof van die WGO, het intussen in Genève, Switserland, gesê die woord "pandemie" kan nog nie gebruik word om die uitbreking van die virus te beskryf nie, hoewel die moontlikheid in die toekoms nie uitgesluit kan word.
"Ons moet nou eers daarop fokus om die virus hok te slaan, terwyl ons tog ook op 'n potensiële pandemie moet voorberei."
Intussen is die virus ook by 'n Italiaanse dokter in Spanje gediagnoseer waar hy vakansie op die Kanariese eilande gehou het. Die man is in isolasie geplaas terwyl toetse gedoen is. Die uitslae sal ook na Madrid gestuur word sodat dit vir 'n tweede keer ontleed kan word.